Την αλλαγή των αρχηγών των Γενικών Επιτελείων και των τριών όπλων των Ενόπλων Δυνάμεων αποφάσισε αιφνιδίως το Κυβερνητικό Συμβούλιο Εξωτερικών και Άμυνας (ΚΥΣΕΑ), που συνεδρίασε το πρωί στο Μέγαρο Μαξίμου, υπό την προεδρία του πρωθυπουργού, Αλέξη Τσίπρα.

Ειδικότερα, νέος αρχηγός Γενικού Επιτελείου Στρατού (ΓΕΣ) τοποθετείται ο αντιστράτηγος Αλκιβιάδης Στεφανής, διοικητής έως τώρα του Γ' Σώματος Στρατού/ NRDC-GR (NATO Rapid Deployable Corps-Greece).

Στη θέση του αρχηγού του Γενικού Επιτελείου Αεροπορίας (ΓΕΑ) τοποθετείται ο έως σήμερα αρχηγός της Τακτικής Αεροπορίας, αντιπτέραρχος (Ι), Χρήστος Χριστοδούλου.

Νέος αρχηγός του Γενικού Επιτελείου Ναυτικού (ΓΕΝ) αναλαμβάνει ο αντιναύαρχος Νικόλαος Τσούνης (ΠΝ), έως σήμερα διοικητής της Σχολής Εθνικής Αμύνης (ΣΕΘΑ).

Σύμφωνα με την απόφαση του ΚΥΣΕΑ, αρχηγός του Γενικού Επιτελείου Εθνικής Άμυνας (ΓΕΕΘΑ) παραμένει ο ναύαρχος Ευάγγελος Αποστολάκης (ΠΝ).